Polisie waarsku ná talle duisende verloor in nuwe slenter | Maroela Media
Die polisie in Bloemfontein in die Vrystaat het mense dié week gewaarsku teen 'n nuwe slenter waardeur talle inwoners van die provinsie glo reeds derduisende rande verloor het.
Konst. Peter Kareli, woordvoerder van die polisie, sê verskeie klagte van inwoners van die provinsie word tans deur die Valke ondersoek.
Kareli sê daar word beweer dat 'n maatskappy onder andere staatsamptenare nader en hulle oortuig om uit hul werk te bedank, hul pensioen te onttrek en dan in die maatskappy te belê waar die geld na bewering sal verdubbel.
"Die mense wat dan wel hul pensioenfondse aan die maatskappy oorgedra het, kom net voor 'n leë gebou te staan wanneer hulle die kantore besoek," sê Kareli.
Volgens hom werk die verdagtes glo in en om Bloemfontein en Welkom, maar die polisie waarsku dat die sindikaat dalk na ander dele van die land ook kan uitbrei. Kareli sê mense wat al vir jare by 'n maatskappy werk en 'n stewige pensioen bymekaargemaak het, val ook dié slenter ten prooi.
"Ons het sake aangegee vir elkeen wat reeds 'n slagoffer van die slenter was en wil nou die publiek daarteen waarsku," sê hy.
Enige ander slagoffers van die slenter word versoek om kol. George Mafoyane van die Valke direk te bel by 082 373 9259.